ປະສິດທິພາບການຄຸ້ມຄອງແບບມີສ່ວນຮ່ວມ ຂອງປ່າສະຫງວນແຫ່ງຊາດຫີນໜາມໜໍ່ ໄດ້ເພີ່ມຂື້ນປະມານ 16% ເລີ່ມແຕ່ປີ 2014 ເປັນຕົ້ນມາ ຫຼັງຈາກໄດ້ມີການສ້າງຕັ້ງລະບົບການຄຸ້ມຄອງຮ່ວມ, ເຊິ່ງມັນສະແດງໃຫ້ເຫັນເຖິງການຄວາມກຽມພ້ອມ ຂອງປ່າສະຫງວນແຫ່ງຊາດຫີນໜາມໜໍ່ ທີ່ຈະເຂົ້າເປັນມໍລະດົກໂລກ ຮ່ວມຊາຍແດນ ແຫ່ງທໍາອິດຂອງອົງການຢູເນັດສະໂກ ໃນອາຊີຕາເວັນອອກສຽງໃຕ້ ຮ່ວມກັັບອຸທິຍານແຫ່ງຊາດ ຟອງຍາແກບ່າງ ຂອງປະເທດ ຫວຽດນາມ. ການເພີ່ມຂຶ້ນຂອງຕົວເລກດັ່ງກ່າວ ແມ່ນໄດ້ຈາກການປະເມີນໂດຍນໍາໃຊ້ເຄື່ອງມືຕິດຕາມກວດກາປະສິດທິພາບການຄຸ້ມຄອງທີ່ຖືກຍອມຮັບ ຈາກສາກົນ (Managetment Effectiveness Tracking Tool) ເພື່ອສະແດງໃຫ້ເຫັນເຖິງບັນດາວຽກງານຄຸ້ມຄອງປ່າສະຫງວນທີ່ສຳຄັນ ທີ່ໄດ້ຮັບການປັບປຸງເຊິ່ງປະກອບມີຄວາມອາດສາມາດດ້ານເຕັກນິກ ວິຊາການ ທີ່ເຂັ້ມແຂງ ແລະ ທັກສະດ້ານການຄຸ້ມຄອງຂອງພະນັກງານປ່າສະຫງວນແຫ່ງຊາດ ແລະ ບັນດາຜູ້ມີສ່ວນຮ່ວມທີ່ໄດ້ປະກອບສ່ວນເຂົ້າໃນການເຄື່ອນໄຫວວຽກງານຂອງປ່າສະຫງວນ, ຂໍ້ມູນພື້ນຖານທີ່ສົມບູນສໍາລັບປ່າສະຫງວນທີ່ໄດ້ມາຈາກການຈັດຕັ້ງປະຕິບັດແຜນງານສຶກສາຄົ້ນຄ້ວາທີ່ລະອຽດແລະຂອບເຂດການເຮັດວຽກທີ່ລະອຽດສໍາລັບການຄຸ້ມຄອງການທ່ອງທ່ຽວແບບຍືນຍົງ. ນອກຈາກນີ້, ການຄຸ້ມຄອງທີ່ມີປະສິດທິພາບສູງ ເປັນແຮງຈູງໃຈໃຫ້ຫີນໜາມໜໍ່ ໄດ້ຮັບການຍົກລະດັບໃຫ້ເປັນອຸທິຍານແຫ່ງຊາດ (ໝວດ 2 ຂອງອົງການ IUCN ) ຕາມທີ່ທາງລັດຖະບານລາວກໍາລັງດໍາເນີນການໃນປະຈຸບັນ.
ທ່ານ ໂອໄດ ສຸດາພອນ ເຈົ້າແຂວງແຂວງຄໍາມ່ວນ ໄດ້ກ່າວວ່າ: “ເນື່ອງຈາກຄວາມພະຍາຍາມທີ່ປະສົບຜົນສໍາເລັດໃນຊ່ວງຫຼາຍປີຜ່ານມາປະຈຸບັນ ພວກເຮົາມີທີມງານຄຸ້ມຄອງຮ່ວມທີ່ມີປະສິດທິພາບຈຳນວນຫຼາຍກວ່າ 500 ຄົນ ທີ່ຄຸ້ມຄອງປ່າສະຫງວນແຫ່ງຊາດຫີນໜາມໜໍ່. ທີມງານດັ່ງກ່າວແມ່ນລວມມີຊຸມຊົນທ້ອງຖິ່ນ, ອົງການຈັດຕັ້ງລັດ ແລະ ອົງການຈັດຕັ້ງສັງຄົມ ທີ່ກໍາລັງເຄື່ອນໄຫວວຽກງານໃນຫຼາຍລະດັັບ”. ທ່ານ ເຈົ້າແຂວງ ຍັງໄດ້ກ່າວຕື່ມອີກວ່າ: “ໂດຍການນໍາໃຊ້ເຄື່ອງມືການຕິດຕາມປະສິດທິພາບການຄຸ້ມຄອງນີ້ພວກເຮົາສາມາດກໍານົດບັນດາຂະບວນການການຄຸ້ມຄອງຕ່າງໆທີ່ສໍາຄັນໃນການບັນລຸຜົນສໍາເລັດແລະກໍານົດມາດຕະຖານການປະຕິບັດທີ່ດີທີ່ສຸດເພື່ອເຮັດໃຫ້ຫີນໜາມໜໍ່ມີຄຸນນະສົມບັດໃນການເຂົ້າເປັນມໍລະດົກໂລກຂອງອົງການຢູເນັດສະໂກ.”
ທ່ານ ເຈີນຕຽນຊູງ (Mr. Tran Tien Dung) ຮອງເຈົ້າແຂວງ ຫ້ອງການປະຊາຊົນແຂວງກວາງບິນ ກ່າວວ່າ: “ຟອງຍາແກບ່າງ ແລະ ຫີນໜາມໜໍ່ ໄດ້ເຊື່ອມຕໍ່ກັນ ແລະ ເປັນສິ່ງທີ່ສໍາຄັນທີ່ໄດ້ມີການສ້າງຄວາມເຂັ້ມແຂງໃນການຮ່ວມມື ລະຫວ່າງ ປະເທດເພື່ອຮັບປະກັນທາງດ້ານການປົກປັກຮັກສາຊີວະນາໆພັນທີ່ດີ ແລະ ການພັດທະນາແບບຍືນຍົງຕາມຊາຍແດນຂອງສອງປະເທດ. ການຮ່ວມກັນສະເໜີຊື່ຂອງທັງສອງປ່າສະຫງວນເປັນມໍລະດົກໂລກ ຮ່ວມຊາຍແດນເປັນວິທີໜື່ງທີ່ຈະນໍາໄປສູ່ຜົນສໍາເລັດໃນການສະເໜີຊື່ເຂົ້າເປັນມໍລະດົກໂລກ”. ທ່ານເນັ້ນວ່າ: “ພວກເຮົາມີຄວາມຍິນດີຫຼາຍທີ່ໄດ້ຮູ້ວ່າຫີນໜາມໜໍ່ໄດ້ມີຄວາມຄືບໜ້າຫຼາຍໃນການປັບປຸງຄວາມອາດສາມາດທາງດ້ານການຄຸ້ມຄອງທີ່ມີປະສິດທິພາບ. ພວກເຮົາເຊື່ອໝັ້ນຢ່າງຍິ່ງວ່າຫີນໜາມໜໍ່ກໍາລັງກ້າວໄປສູ່ຜົນສໍາເລັດໃນການເຂົ້າເປັນມໍລະດົກໂລກທາງດ້ານທໍາມະຊາດ”.
ນອກຈາກຜົນໄດ້ຮັບທີ່ດີແລ້ວທາງຄະນະກໍາມະການຄຸ້ມຄອງຮ່ວມຂອງປ່າສະຫງວນແຫ່ງຊາດຫີນໜາມໜໍ່ ຍອມຮັບວ່າການຄຸ້ມຄອງປ່າສະຫງວນແຫ່ງນີ້ຈໍາເປັນຕ້ອງໄດ້ມີການປັບປຸງໃຫ້ດີຂຶ້ນໃນຕໍ່ໜ້າໂດຍສະເພາະແມ່ນໃນຂົງເຂດວຽກງານທາງດ້ານການເງິນແບບຍືນຍົງ, ບຸກຄະລາກອນ, ການນໍາໃຊ້ເຕັກໂນໂລຢີ, ອຸປະກອນທີ່ເໝາະສົມແລະໂຄງລ່າງພື້ນຖານຂອງປ່າສະຫງວນ. ງົບປະມານທີ່ພຽງພໍໃນການການເຄື່ອນໄຫວວຽກງານການຄຸ້ມຄອງແລະການຈັດສັນບຸກຄະລະກອນທີ່ເໝາະສົມ, ແລະ ຫ້ອງການຄຸ້ມຄອງປ່າສະຫງວນລະດັບມືອາຊີບ ແມ່ນຂໍ້ກໍານົດທີ່ສໍາຄັນສໍາລັບການສະເໜີຊື່ເຂົ້າເປັນມໍລະດົກໂລກທີ່ປະສົບຜົນສໍາເລັດຕາມອານຸສັນຍາມໍລະດົກໂລກຂອງຢູເນັດສະໂກມັນເປັນສິ່ງສຳຄັນຢ່າງຍິ່ງທີ່ຜົນປະໂຫຍດສຳລັບຊຸມຊົນທ້ອງຖິ່ນ ແລະ ຊົນເຜົ່າດັ້ງເດີມ ຈະໄດ້ຮັບການລະບຸເປັນຢ່າງດີ ແລະ ປະຕິບັດຢ່າງເປັນຮູບປະທຳ.
ຫີນໜາມໜໍ່ ມີ “ຄຸ່ນຄ່າຄວາມເປັນເອກະລັກສະເພາະທີ່ໂດດເດັ່ນຂອງໂລກ”. ມັນເພີ່ມ ຫຼືເສີມຄຸ່ນຄ່າທາງດ້ານການອະນຸລັກທີ່ສໍາຄັນລະດັບໂລກຕ່າງໆເຊິ່ງຄຸນຄ່າດັ່ງກ່າວໃນອຸທິຍານແຫ່ງຊາດຟອງຍາແກບ່າງຂອງປະເທດຫວຽດນາມກໍ່ໄດ້ຜ່ານການຍອມຮັບໂດຍອົງການຢູເນັດສະໂກວ່າມີຄວາມສຳຄັນລະດັບໂລກ, ຄຸນຄ່າເຫຼົ່ານີ້ ຈຳເປັນຕ້ອງໄດ້ຮັບການປົກປ້ອງຢ່າງເຂັ້ມແຂງ ແລະ ຄວາມເອົາໃຈໃສ່ຢ່າງຕັ້ງໜ້າຈາກການນຳລະດັບສູງສຸດຂອງລັດຖະບານລາວແລະລັດຖະບານຫວຽດນາມພ້ອມທັງ ຜູ້ມີສ່ວນຮ່ວມທັງຫມົດ.